CELEX: C2007/095/115
Language: el
Date: 2007-04-28 00:00:00
Title: Υπόθεση F-12/07: Προσφυγή της 26ης Φεβρουαρίου 2007 — O'Connor κατά Επιτροπής

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/57
            
         Προσφυγή της 26ης Φεβρουαρίου 2007 — O'Connor κατά Επιτροπής
   (Υπόθεση F-12/07)
   (2007/C 95/115)
   Γλώσσα διαδικασίας: η γαλλική
   Διάδικοι
   
      Προσφεύγουσα: Elizabeth O'Connor (Βρυξέλλες, Βέλγιο) (εκπρόσωποι: S. Orlandi, A. Coolen, J.-L. Louis και E. Marchal, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της Επιτροπής με την οποία αυτή καθόρισε στους 11 μήνες και 25 ημέρες την ανώτατη περίοδο χορηγήσεως του επιδόματος ανεργίας στην προσφεύγουσα.
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, πρώην υπάλληλος της Επιτροπής, ήταν στην υπηρεσία του οργάνου αυτού, χωρίς διακοπή, από τις 16 Ιανουαρίου 2001 έως τις 31 Δεκεμβρίου 2005 υπό έξι διαφορετικές συμβάσεις ορισμένου χρόνου, οι οποίες κατά σειρά συνάψεως ήσαν: μια πρώτη σύμβαση έκτακτου υπαλλήλου, μια πρώτη σύμβαση επικουρικού υπαλλήλου, μια δεύτερη σύμβαση έκτακτου υπαλλήλου, μια δεύτερη σύμβαση επικουρικού υπαλλήλου, μια τρίτη σύμβαση έκτακτου υπαλλήλου και τέλος μια σύμβαση συμβασιούχου υπαλλήλου.
   Η διοίκηση της αναγνώρισε το δικαίωμα να λάβει επίδομα ανεργίας για ανώτατη περίοδο 11 μηνών και 25 ημερών, στον βαθμό που θεώρησε ότι οι περίοδοι που καλύπτονται από τις συμβάσεις επικουρικού υπαλλήλου έπρεπε να εξομοιωθούν με περιόδους διανυθείσες στην υπηρεσία άλλου πέραν των κοινοτικών οργάνων εργοδότη.
   Προς στήριξη της προσφυγή της, η προσφεύγουσα ισχυρίζεται, αφενός, ότι η Επιτροπή διέπραξε κατάχρηση δικαιώματος, διατηρώντας την στην υπηρεσία της επί περίοδο άνω των πέντε ετών υπό διάφορες συμβάσεις ορισμένου χρόνου και υπό διαφορετικά νομικά καθεστώτα. Αφετέρου, η Επιτροπή εφάρμοσε εσφαλμένα το άρθρο 28α, παράγραφος 4, και το άρθρο 96, παράγραφος 4, του καθεστώτος που εφαρμόζεται επί του λοιπού προσωπικού, καθόσον η περίοδος κατά την οποία η προσφεύγουσα εργάστηκε ως επικουρικός υπάλληλος δεν ελήφθη υπόψη για την εφαρμογή των διατάξεων αυτών.